《喜雨》
宋代·孔武仲

暑伏忽已尽，金风稍自秋。
骄阳仍不戢，岁计实可忧。
昊天虽甚高，聪聪彻九州。
闻其憔悴声，知此黎民愁。
白日收赫赫，惨云布油油。
昨朝雨意足，来自匡山头。
稍添郭南坡，次及城西畴。
入夜又滂沛，四境略已周。
平明出东郭，翠亩连山丘。
爽气吹客襟，余声壮溪流。
自此饱香粳，可以继麦麰。
聊为拊髀歌，以代击壤讴。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。